Найден Вълчев
Пролет

chitanka.info

Сред малката тиха полянка,

на завет до ниско дръвче,

кокиче красиво подаде

бяло цветче.

Засмя му се златното слънце

и топъл южняк прелетя —

то плесна с ръчички зелени

и разцъфтя.

Но кацна врабче на дръвчето

и каза: — Не те ли е страх?

Не знаеш ти бурите люти,

преспите, ах!

Кокичето весело кимна

и рече: — Не бой се врабче!

Ех, ужким ти някога беше

храбро момче!

Щом аз съм на припек излязло,

щом духа южнякът цял ден,

тогава и топлата пролет

иде след мен!

Подскочи от радост врабчето,

да хвръкне дори не успя,

разтвори то мъничка човка

и се разпя…

И вятъра хукна надолу,

разнесе навред по света

щастливата песен

за пролетта.

А там — на полянката малка —

до младото ниско дръвче

кокичето люшкаше леко

бяло цветче.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.